Verdagte vas ná dubbelmoord op Kraaifontein-beamptes(Argieffoto; SA Polisie) ŉ Verdagte is in hegtenis geneem in verband met die dubbelmoord op twee polisiebeamptes van Kraaifontein in die Wes-Kaap. Die twee beamptes is Sondag in die vroeë oggendure in die Bloekombos-omgewing doodgeskiet toe hulle tydens ŉ patrollie oënskynlik in ŉ hinderlaag gelei is. Sers. Mnakwazo Mdoko (46) en konst. Mninawa Breakfast (28) is op die toneel dood en hul dienspistole is gesteel. Die hulp van die Valke is ingeroep om die moorde te ondersoek. Kol. Katlego Mogale, woordvoerder van dié eenheid, sê ŉ 32-jarige man is sedertdien in ŉ gesamentlike operasie van die Kraaifontein-polisie, die honde-eenheid en lede van die misdaadintelligensie-eenheid in Mandela Park in Khayelitsha aangekeer. “Die verdagte verskyn Dinsdag in die Bluedowns-landdroshof op aanklagte van moord. Die ondersoek duur voort en ons kan nie die moontlikheid uitsluit dat ander verdagtes ook met die moorde verbind word nie,” het sy gesê. Lt.genl. Godfrey Lebeya het die inhegtenisneming verwelkom. Bheki Cele, minister van polisie, het die afgelope naweek gevra vir swaarder strawwe vir polisiemoordenaars en gesê hulle is ŉ nasionale bate wat beskerm moet word. Hy het beamptes ook daaraan herinner dat hulle dodelike geweld mag gebruik om hulself te beskerm.